Premierul Republicii Moldova, Dorin Recean, va efectua miercuri, 27 martie, o vizită de lucru la Bucureşti, informează marţi MOLDPRES, relatează Agerpres.
Recean va participa la cea de-a doua ediţie a Forumului Moldova&România: Capital Bridges, organizat de Bursa de Valori de la Bucureşti, împreună cu parteneri din România şi Republica Moldova, a precizat purtătorul de cuvânt al guvernului de la Chişinău, Daniel Vodă. "Evenimentul promovează cooperarea economică solidă şi interconectarea pieţelor de capital dintre Republica Moldova şi România. Premierul va avea intervenţii în cadrul acestei platforme, unde va vorbi despre necesitatea mai multor investiţii şi contacte economice între agenţii economici de pe ambele maluri ale Prutului", a spus Daniel Vodă.
Potrivit purtătorului de cuvânt al executivului de la Chişinău, la eveniment vor mai participa premierul României, Marcel Ciolacu, preşedintele Senatului României, Nicolae Ciucă, preşedintele Parlamentului Republicii Moldova, Igor Grosu, şi alţi oficiali. "Participanţii vor discuta despre reformele macroeconomice, oportunităţi de investiţii şi progrese în sectorul bancar, creând terenul pentru îmbunătăţirea relaţiilor economice bilaterale în contextul aderării Republicii Moldova la UE şi sprijinului colosal pe care îl oferă România în acest sens', a conchis Daniel Vodă. Prima ediţie a Forumului Moldova&România: Capital Bridges a avut loc în anul 2022.